ગુજરાત હાઈકોર્ટમાં શુક્રવારે હિન્દી ફિલ્મ જેવો સીન ઊભો થયો હતો જેમાં ન્યાયાધીશે અલગ જ અંદાજમાં છૂટા પડવાનો નિર્ણય ન કરવા સમજાવ્યા હતા. ન્યાયાધીશ જે બી પારડીવાલાએ એક પેન્સિલ તોડીને છૂટાછેડા લેવા આવનાર દંપત્તિને તિરાડ ન દેખાય તે રીતે જોડવા આપી હતી. આ કામ આપીને તેમણે દંપત્તિને સાંકેતિક રીતે સમજાવ્યું હતું કે તે છૂટા પડશે તો પરિસ્થિતિ અગાઉ જેવી સામાન્ય ક્યારેય નહિ થાય. આટલું જ નહિ, બંને જેની કસ્ટડી માટે ઝઘડી રહ્યા છે તે પાંચ વર્ષની દીકરી માટે આ છૂટાછેડા આઘાતજનક પુરવાર થશે. કોર્ટે પતિ-પત્નીને દીકરીનું હિત વિચારીને છૂટાછેડા ન લેવા સમજાવ્યા હતા.